**Patru comunităţi afectate de inundaţii şi-au rescris povestea cu ajutorul caravanei de teatru „Piesa de rezistenţă”**Comunicat de presă, Bucureşti, 08.06.2015

Din căminele culturale ale câtorva comunităţi expuse inundaţiilor au răsunat la sfârşitul săptămânilor din luna mai vocile unor **personaje** cunoscute. Nu a fost vorba despre personajele lui Caragiale sau ale lui Shakespeare, ci despre personaje inspirate din viaţa de zi cu zi a comunelor respective, transpuse pe scenă de un grup de voluntari bucureşteni. O piesă de teatru inspirată din întâmplări din patru comunităţi vulnerabile din ţară a fost pretextul perfect pentru a genera discuţii libere între cei 180 de localnici prezenţi, pe tema **inundaţiilor**. Caravana „Piesa de Rezistenţă” – cu un titlu ce face trimitere la rolul comunităţii în **rezilienţa în faţa dezastrelor** - a trecut în luna mai prin com. **Berca** (jud. Buzău), com. **Vintileasca** (jud. Vrancea), com. **Agăș** (jud. Bacău) şi **Comăneşti** (jud. Bacău), cu scopul de a conştientiza populaţia, într-o manieră inedită, privind rolul fiecaruia în reducerea riscului de dezastre naturale.

Timp de 20 de minute, localnicii au urmărit pe scenă un **scenariu** apropiat de ceea ce se întâmplă în propriile gospodării în preajma unei alerte cu cod portocaliu, urmată de inundaţie: îngrijorarea de dinainte, haosul care urmează, aşteptarea intervenţiei. Într-o atmosferă relaxată, ghidaţi de facilitatorul dezbaterii, localnicii au avut oportunitatea să contribuie la construirea unui final mai fericit al poveştii propriei comunităţi în caz de inundaţie, pornind de la situaţia pusă în scenă. A fost un prilej pentru cei încercaţi de soartă să împărtăşească din sfaturile lor, pentru cei tineri să analizeze înlănţuirea de fapte şi pentru comunitate să discute ce se poate schimba în **atitudinea** fiecăruia pentru **a diminua consecinţele dezastrelor naturale** asupra oamenilor şi asupra comunităţii în ansamblu.

*„Împreună cu voluntarii ne-am pus multe întrebări despre cauzele pentru care oamenii nu se pregătesc suficient în faţa unor astfel de situaţii de criză. Interacţiunea cu ei ne-a adus şi câteva răspunsuri: au nevoie de mult mai multe evenimente de acest gen care să îi aducă împreună, să se gândească la pregătire, să comunice între ei, să fie mai atenţi la ce se întâmplă în jurul lor.”* (Gabriela Teodorescu, ART Fusion, coordonator caravană)

Fiecare comunitate ne-a primit aşa cum a putut mai bine: în căminul cultural, în sala de festivităţi sau în spaţii de spectacole în aer liber. La Agăş, Ansamblul Muguraşii ne-a onorat cu o reprezentaţie de zile mari. Cu ajutorul Primăriilor, al Consiliilor locale, al şcolilor, dar şi al unor voluntari locali care au dus vestea evenimentului în comunitate, am adunat la un loc tineri şi adulţi. La momentul **dezbaterii** despre prevenirea şi pregătirea pentru inundaţii, gheaţa s-a spart greu, însă spre final discuţiile au devenit foarte constructive. Încurajaţi de reacţiile oamenilor, am plecat din aceste comune cu sentimentul potenţialului unor astfel de iniţative de a strânge la un loc comunitaţile vulnerabile pentru a găsi împreună **soluţii** la problema inundaţiilor, în contexte **nonformale** care să stimuleze creativitatea, colaborarea şi schimbul de idei între toate segmentele sociale şi de vârstă.

Proiectul continuă cu o reprezentaţie finală a piesei de teatru la Bucureşti şi cu activităţi de **promovare** a pregătirii pentru dezastre cu ajutorul **spoturilor video** „Pregătit pentru orice!”, disponibile la [www.youtube.com/user/AsociatiaProVobis](http://www.youtube.com/user/AsociatiaProVobis).

Caravana face parte din **proiectul “Piesa de rezistență: de la spectator la actor”**, implementat de Pro Vobis – Centrul Național de Resurse pentru Voluntariat împreună cu Asociaţia A.R.T. Fusion şi Habitat for Humanity România cu sprijinul financiar al Fondului pentru Inovare Civică, program finanţat de Trust for Civil Society in Central and Eastern Europe, sponsorizat de Raiffeisen Bank şi administrat de Fundaţia pentru Dezvoltarea Societăţii Civile. Proiectul îşi propune să crească gradul de **conştientizare privind dezastrele naturale** în 4 comunităţi rurale vulnerabile, prin aplicarea unei metode educaţionale – teatrul comunitar-participativ.

**Contact:** Carmen Marcu, comunicare [a rond] provobis.ro, 0755-045-102, www.provobis.ro.